কলকাতা পুরসভার ছুটির নোটিশ ঘিরে বিতর্ক তুঙ্গে

কলকাতা: কলকাতা পুরসভার (Kolkata Municipal Corporation) হিন্দি মাধ্যম স্কুলগুলিতে সম্প্রতি একটি নির্দেশিকা (Leave Notice) জারি করা হয়েছিল, যেখানে বিশ্বকর্মা পুজোর ছুটি বাতিল করা হয় এবং ঈদের ছুটি দু’দিন বাড়ানো হয়। এই সিদ্ধান্তকে ঘিরে তুমুল বিতর্কের (Controversy) সূত্রপাত ঘটে। তাই শেষমেষ বুধবার সেই নির্দেশিকা প্রত্যাহার করে নেয় পুরসভা। একই সঙ্গে পুরসভা ক্ষমাও চেয়েছে এবং জানিয়েছে যে, আগের নিয়ম অনুযায়ী ছুটি বহাল থাকবে। একইসঙ্গে কলকাতা পুরসভার মেয়র ফিরহাদ হাকিম (Firhad Hakim) জানিয়েছেন, এই বিষয় নিয়ে কোনও সিদ্ধান্ত তিনি বা ঊর্ধ্বতন কর্তৃপক্ষ নেয়নি।

উল্লেখ্য, কলকাতা পুরসভার অধীনে থাকা একাধিক হিন্দি মাধ্যম স্কুলে সম্প্রতি ছুটির তালিকা সংক্রান্ত একটি নোটিশ জারি করা হয়। সেই তালিকায় দেখা যায়, বিশ্বকর্মা পুজোর ছুটি বাতিল করা হয়েছে। অথচ ঈদের ছুটি দু’দিন বাড়ানো হয়েছে। এই সিদ্ধান্ত প্রকাশ্যে আসতেই শুরু হয় তুমুল সমালোচনা। অনেকেই প্রশ্ন তোলেন, কেন দীর্ঘদিনের প্রথা বদলে বিশ্বকর্মা পুজোর ছুটি বাদ দেওয়া হল? তা নিয়ে বিতর্ক পৌঁছয় চরমে।

আরও পড়ুন: দিল্লির উদ্দেশে রওনা দিলেন আরজি করের নির্যাতিতার বাবা-মা

বিতর্ক চরমে ওঠার পর, অবশেষে বুধবার কলকাতা পুরসভা আনুষ্ঠানিকভাবে জানায় যে, আগের নিয়ম অনুযায়ীই ছুটি বহাল থাকবে। অর্থাৎ, বিশ্বকর্মা পুজোর ছুটি আবার ফিরিয়ে আনা হয়েছে এবং ঈদের ছুটি পূর্বনির্ধারিত নিয়মেই থাকবে।

এদিকে কলকাতার মেয়র ফিরহাদ হাকিম কলকাতা টিভির প্রতিনিধিকে একান্তে জানান যে, এই বিষয় নিয়ে কোন সিদ্ধান্ত তিনি বা ঊর্ধ্বতন কর্তৃপক্ষ নেয়নি। কেউ বিজেপির দালালি করে নিজের মনের মতো করে একটি নোটিফিকেশন জারি করে বিতর্কে সৃষ্টি করেছে বলে দাবি করেছেন তিনি। ইতিমধ্যে কলকাতা পুরকমিশনারের নির্দেশে তার বিরুদ্ধে শোকজ নোটিশ ইস্যু করা হয়ে গিয়েছে বলেও জানান মেয়র।